钦定古今图书集成/明伦汇编/氏族典/第256卷 > 王基
## 钦定古今图书集成/明伦汇编/氏族典/第256卷 > 王基

按《魏志王基传》：“基字伯舆，东莱曲城人也。少孤，与叔父翁居，翁抚养甚笃，基亦以孝称。黄初中，察孝廉，除
郎中。是时青土初定，刺史王凌特表请基为别驾，凌
流称青土，盖亦由基协和之也。司马宣王辟基，未至，
擢为中书侍郎。散骑常侍王肃著诸经传解，及论定
朝仪，改易郑元旧说，而基据持元义，常与抗衡。出为”
安丰太守，时曹爽专柄，风化陵迟，基著《时要论》以切
世事。以疾征还。起家为河南尹，未拜，爽伏诛。基尝为
爽官属，随例罢。其年为尚书，出为荆州刺史，加扬烈
将军，随王昶击吴。基别袭步协于夷陵，赐爵关内侯。
高贵乡公即位，进封常乐亭侯。毋丘俭、文钦作乱，以
基为行监军，假节，统许昌军。钦等平，迁镇南将军，进
封安乐乡侯。上疏求分户二百赐叔父子乔爵关内
侯，以报叔父拊育之德。诸葛诞反，基以本官行镇东
将军、都督扬豫诸军事，封东武侯。基上疏固让，归功
参佐，由是长史、司马等七人皆侯。景元二年薨，谥曰
景侯。子徽嗣，早卒。咸熙中，开建五等，以基著勋前朝，
改封基孙廙，而以东武馀邑赐一子爵关内侯。